Frykter at leopard har spist 15 mennesker i Nepal
Levningene av gutten ble funnet i skogen en kilometer fra sitt hjem lørdag morgen, bekrefter Kamal Prasad Kharel, politisjef i Baitadi-distriktet i Nepal, til CNN. Funnet av gutten skal være det 15. offeret på bare 15 måneder i det vestlige Nepal. Politisjefen frykter tallet kan være høyere fordi det også har vært slike angrep i India, som grenser til området. - Det kan være samme leopard, sier han. Menneskespisende leoparder er allikevel sjeldne og myndighetene mistenker kun at det dreier seg om én, eller høyst to, slike i området. I motsetning til de fleste menneskespisende tigre, er aggressive leoparder mindre redde for å oppsøke menneskelige bosetninger, sier ekspertene. - Siden menneskeblod har mer salt enn dyreblod, vil ville dyr som får smaken på det ikke lenger like kjøtt som hjort, sier Maheshwor Dhakal, biolog ved instituttet for nasjonalparker og konservering av ville dyr i hovedstaden Kathmandu. Blant de femten ofrene er de fleste barn under 10 år, men også ungdommer og en 29 år gammel kvinne skal ha blitt drept. Alle fra områder som ligger tett opp til skogen. Myndighetene har nå utlovet en dusør på 25.000 rupi (vel 1670 norske kroner) til alle som fanger eller dreper en leopard. - Vi vil sende inn en veterinær til distriktet for å forstå situasjonen. Vi ser ingen annen utvei enn å drepe leoparden, sier Dhakal. Det mest fryktede menneskespisende rovdyret i historien sies å være hunntigeren Champawat, som til sammen skal ha drept 430 ofre. Hun ble felt av den kjente jegeren Jim Corbett i 1907, skriver BBC.
En fire år gammel gutt som ble dratt inn i jungelen og spist, er trolig det seneste offeret for rovdyret.